Storbritanniens exit fra EU har været et hårdt slag for mange nordjyske fiskere. Blandt andet på grund af reduktionen af de danske fiskekvoter. Men nu er den hjælp, der blev lovet for lidt over et år siden, på vej. Det betyder, at landets fiskere fra maj i år kan ansøge om at få en bid af mere end 840 millioner kompensationskroner. - Vi har kæmpet benhårdt for kompensation for de fiskekvoter, som blev taget fra dansk fiskeri i forbindelse med brexit-aftalen, siger formand for Danmarks Fiskeriforening, Svend-Erik Andersen, der glæder sig over, at de politiske aftaler omkring hjælpen nu er på plads. - Kompensationen sikrer, at fiskeriet fortsat kan bidrage med sunde og klimavenlige fødevarer og vigtige arbejdspladser i vandkantsdanmark. Derfor skal der lyde en stor tak til regeringspartierne og ministeren, der gennem hele forløbet har kæmpet for kompensation for kvoter, for arbejdspladserne og for dansk fiskeris fremtid, siger Svend-Erik Andersen. Udbetales med det samme De 840 millioner kroner går direkte til erhvervet og skal kompensere de fiskere, der den 31. december 2020 ejede kvoter, som blev reduceret som følge af brexit. Og det er ikke de eneste penge, der er på vej, siger fiskeriminister Jacob Jensen (V): - Ud over de her mange millioner fra brexit-reserven, er der i den kommende tid penge på vej til blandt andet grøn omstilling, forskning og kystfiskeri, siger han og fortsætter: - Og så glæder jeg mig rigtig meget til den grundlæggende dialog om fremtiden for dansk fiskeri, som vi skal have i efteråret, når Fiskerikommissionen afleverer deres konklusioner. Pengene kan søges på Fiskeristyrelsens hjemmeside til maj og vil blive udbetalt snarest derefter.

Referat:
840 millioner er snart på vej til danske fiskere, der er økonomisk ramt efter brexit.